Werker en boer haaks op plaas | George Herald
Werker en boer haaks op plaas
Die klaer, Hans Jansen (44), Vrydag buitekant die George-landroshof voor die hofverrigtinge begin het. Foto: Henrica Veldman
GEORGE NUUS - 'n Boer van Waboomskraal, wat na bewering een van sy plaaswerkers Hans Jansen, se meubels uitgebrand en die pad na die werker se huis met boomstompe en 'n bakkie versper het, het ingestem om die versperrings onmiddellik te verwyder en enige viktimisering te stop.
Die ooreenkoms is Vrydag in die siviele hof in George tussen die twee partye bereik.
Volgens die skikking sal die boer, Francois Jordaan, as eerste respondent en Shaad Robertson as tweede respondent, ook R5 000 regskoste van Jansen se prokureur, Regan Brown, betaal.
Landdros Emma Moloro, het die skikking bekragtig en aangedui dat dit vir outomatiese hersiening na die Kaapse hooggeregshof verwys word.
Volgens Ernest Vorster, streeksekretaris van die United Workers Front (UWF), wat hom beywer vir die regte van plaaswerkers, is dit 'n geringe oorwinning vir plaaswerkers. Lede van die UWF het vroeër buite die hofgebou 'n plakaatbetoging gehou.
Intussen gaan 'n kriminele saak wat verband hou met die gebeure voort en moet die beskuldigdes op 5 Februarie in die hof verskyn. Die klag is minagting van die hof en die aangeklaagdes is op 24 Desember op Jordaan se plaas in hegtenis geneem.
Die leier van die Plaaslike Besorgde Inwoners (PBI) in George, Virgill Gericke, het ook die hofverrigtinge bygewoon en en sê almal in die land het regte. "Die hof het nie beslis dat die respondente skuldig of onskuldig is nie. Die partye het besluit om te skik."
Hy het beklemtoon dat die feit dat die plaasboer wit is, nie beteken dat hy 'n rassis is nie. Jansen het aan die George Herald gesê dat die boomstompe verwyder is. Hy is tans werkloos en gebruik sy voertuig om 'n inkomste te kry.